ንሕና ክኽፈት ኢና ንደልዮ። ንሕና ክነተኣናግድ ክንቅበሎም ድልዋት ኢና። እቲ ዋና ግን እቲ መገዲ ይከፈት፤ እንድሕር ተኸፊቱ ክመፅኡ እዮም ማለት እዩ። ብኣውሮፕላን ክመፅኡ ኣይኰናን ንፅበ" ብምባል መገሻ ፕረዚዳንት ኢሳይያስ ኣፈወርቂ ከምዝቕበልዎ ገሊፆም። ቅድሚ ሎሚ እውን እቲ ምርኻብ ተደልዩ ከምዝነበረን ብዝተፈላለየ ምኽንያት ከምዝተረፈን ዝዛረቡ ዶ/ር ደብረጽዮን፡ "ሰላም ኢና ንደሊ፤ እቲ ዝሓለፈ ሽግር እውን ሕጋዊ ብዝዀነ መገዲ ብስርዓት ይተዓፆ" ኢሎም። ዝምልከቶ ኣካላት ኩሉ ብዘሳትፍ መንገዲ ኮፍ ኢልካ ክረአ ኣለዎ እውን ኢሎም። ድሕነት ህዝቢ 'ኣብዚ ሕዚ እዋን ኣብ ልዕሊ ህዝቢ ትግራይ ሓደጋታት የንፀላሉዉ ኣለዉ' ብዝብል፤ 'መንግስቲ ውሽጣዊ ሕቶታት ህዝቢ ንኸይፈትሕ ከም መመኽነይታ ይጥቀመሉ'ሎ' ዝብል ርእይቶ ይስማዕ' ኣሎ፡ ብዝብል ንዝቐረበሎም ሕቶ እንትምልሱ፡ ዶ/ር ደብረጽዮን፡ "ኣብ ልዕሊ ትግራይ ዘቕንዐ ናይ ህልውና ሓደጋ'ሎ፤ እዚ ዕላዊ'ዩ፤ ኣብ ልዕሊ ሓደ ውልቀሰብ ኣይኰነን ወይ ኣብ ልዕሊ ህወሓት ኣይኰነን፤ ኣብ ልዕሊ ህዝቢ ትግራይ ዝወረደ ሓደጋ እዩ። ካብዚ ተበጊስና ኢና እውን፡ ከም ህዝቢ ሓደ ንኹን ንብል ዘለና። ንህዝቢ ብህልውንኡ መፂኦሞ እዮም። ድሕንነት ህዝቢ ትግራይ እንተ ዘይተሓልዩ ጉዳይ ሰናይ ምምሕዳርን መጠሻን ትርጉም የብሉን።" ኢሎም "ኣብ ዝዀነ እዋን ቁፅሪ ሓደ ጉዳይና፡ ጉዳይ ሰላምን ድሕነትን ህዝቢ ትግራይ እዩ። እቶም ከም ምኽንያት ይጥቀምሉ ኣለዉ ዝብሉ ሓይልታት፡ ህዝቢ ክግራህን ክስኰንን ዝደልዩ ጥራይ እዮም፤ እዚ ድማ ከከም ኣሰላልፋኻ እዩ ዝውሰን" ኢሎም። እቶም ቅድሚ ሎሚ ናብ መዕርፎ ነፈርቲ ኣሉላ ኣባ ነጋ መቐለ መፂኦም ዝነበሩ 43 ኣባላት ፀረ ራዕዲ ፌደራል ፖሊስ፡ ኣብ ልዕሌና ኵናት ከምዝተኣወጀ ኢና ንቘፅሮ ዝበሉ ዶ/ር ደብረጽዮን፡ "ብኣኣቶም ኵናት ተወሊዑ እዩ ነይሩ፤ ንሕና ኢና ቃታና ዘይሰሓብና፤ ግደፉ ኣየድልየናን ኢልና ኣትሪፍናዮ" ኢሎም። ሕቶ ውህደት ኢህወዴግ ካሊእ ሰፊሕ ምላሽ ዝሃብሉ ሕቶ ብዛዕባ 'ውሁድ ፓርቲ' ዝምልከት እዩ ነይሩ። ማእከላይ ኮሚቴ ህወሓት፡ ኣባላት ውድባት ኢህወዴግ ክሳብ 'ሓውን ሓሰርን' ምዃን ዝበፀሐ ፍልልይ እናሃለወን ውህደት ዝበሃል ኣይሕሰብን ምባሉ ይዝከር። ቤት ጽሕፈት ቤት ምኽሪ ኢህወዴግ ድማ ነዚ ዝኹንን መግለፂ ኣውፂኡ። ዶክተር ኣብዪ ኣሕመድ፡ ትማሊ ኣብ ባይቶ ወከልቲ ህዝቢ ኢህወዴግ ኣብ ሃዋሳ ጉባኤ ኣብ ዘካየደሉ እዋን ብዛዕባኡ ዘትዩ ፡ ናብ ሓደ መዓልቦ ክብፃሕ ዘኽእል ዕዮ ገዛ ሒዙ ከምዝወፈረ ተዛሪቦም እዮም። እቲ መጽናዕቲ ምስ ቀረበ ዘይተስማመዖ፡ ከወጽእ'ወን ይኽእል እዩ ኢሎም። ዶክተር ደብረጽዮን ብመሰረተ ሓሳቡ ብዛዕባ ውህደት ኣብ ህወሓት ዝተፈለየ ቅዋም ከምዘየለን ክትግበር ኣለዎ ተባሂሉ ከምዝእመንን ይገልፁ። ምንጪ ስእሊ, Huw Evans picture agency መግለጺ ስእሊ, ኣቦመንበር ኢህወዴግ ዶ/ር ኣብዪ ኣሕመድ፡ ውህደት እቲ ግንባር ኣብ ዝሓጸረ ግዜ ክፍጸም'ዩ ዝድግፍ "ናይተን ኣርባዕተ ውድባት ፖለቲካዊ ፕሮግራም ሓደ እዩ ነይሩ፤ ወያናይ ዴሞክራሲ እዩ ዝብል። እሞ ሓደ እንተዀይንና ደኣ ንምንታይ ኣርባዕተ ንኸውን፡ ሓደ ክንከውን ኣለና ኢልና። ኣብዚ ሕዚ እዋን ክንረአ እንከለና ግን ሓደ ኣይኰናን። "ናብቲ ወረቐት እንተኸይድና ንእሽተይ ዝተተናኸፈ ኣለዎ እምበር ሕዚ እውን እቲ ፕሮግራም ሓደ እዩ። እቲ ፍልልይ ግን ኣብ ኣደባባይ ወፂኡ እዩ። እቶም ስሞም ዝቐየሩ ውድባት ፕሮግራሞም እውን ክቕይሩ ሓሲቦም ነይሮም እዮም። ከምኣ ኢሎም ናብታ ናይ ሃዋሳ ጉባኤ እንተዝመፅኡ ነይሮም ሽዑ ኢና ክንፈላለ ነይርና" ኢሎም። ኣብቲ ጉባኤ ክሳብ "ወያናይ ዴሞክራሲ የድልየና ድዩ?" ዝብል ሕቶ ተላዒሉ ምንባሩ እውን ይገልፁ። "ወያናይ ዴሞክራሲ ዝብል መትከልና ኣይቀየርናን፤ ንሳቶም ግን ቀይሮም እዮም፤ ስለ'ዚ ሓደ ዘይኰንና ሓደ ኢና ክንብል ኣይንኽእልን። ወያናይ ዴሞክራሲ ኣብ ኣደባባይ ይቕጥቀጥ'ሎ። ሓቢርካ ትኸደሉ መንገዲ የለን። ናብታ ወያናይ ዴሞክራሲ ዝኣትዉ እንተዀይኖም፡ ሕዚ እውን ሓደ ናይ ምዃን ዕድል'ሎ። ስለ'ዚ እቲ ፍልልይ ኣብቲ ፖለቲካዊ ፕሮግራም እዩ" ብምባል ኣብ መንጎ እተን ውድባት ዘሎ ፍሕፍሕ ኣብሪሆም። "ህወሓት እንተይኰነ ቃሉ ዘየኽበረስ ድሕሪ ናይ ሃዋሳ ጉባኤ ውሳነ ጠሊምኩምና ኢና ንብሎም ዘለና" ኢሎም ዶ/ር ደብረጽዮን። ኢህወዴግ ፖለቲካዊ ፕሮግራሙ ክቕይር እንተደልዩ ጉባኤ ክፅውዕ ከም ዝግባእ ድማ ኣገንዚቦም። ዝተኸልከሉ ሰላማዊ ሰልፍታት ዶክተር ደብረጽዮን፡ "ሰልፊ ዝኸልከለ ናይ ከተማ ምምሕዳር እንተነይሩ ንሱ ክሕተትን ክንቀፍን እናተገበኦ፡ ዘይተሓተተን ሓበሬታ ዘይነበሮን ምምሕዳር ክልል ትግራይ ክፅራሕ ኣይምተገበአን" ኢሎም። ኣብ ልዕሊ ደቀንስትዮ ዝበፅሕ በደል፡ ካብቲ ኣብ ዓዲ ዳዕሮ ተፈጺሙ ዝተብሃለ ንላዕሊ በደል ይበፅሕ ምህላዉን መንግስቲ ቃልሲ የካይድ ከምዘሎን ይዛረቡ። "እቲ ናይ ደቀንስትዮ ዓብዪ ኣጀንዳና እዩ፤ ኣብቲ ኢኮኖሚያዊ ረብሓ እውን ይጉዳኣ ኣለዋ፤ ስለ'ዚ ኣስፊሕና ኢና ንርእዮ። ሰልፊ ተኸሊኡ ዝብል ከም ሃገረይ እየ ሰሚዕዮ፤ 'እሞ ዘይተማልአ ነገር እንተሃልዩ ኣማልኡ ዘይትብልዎም' ኢለዮም። ንምንታይ ይኽልከል?
